କେନ୍ଦ୍ର କୃଷିମନ୍ତ୍ରୀଙ୍କ ଆରୋପ ସମସ୍ତ ଚାଷୀଙ୍କ ତାଲିକା ଦେଉନି ରାଜ୍ୟ\nFebruary 27, 2019 By Prabeen Sahoo LeaveaComment\nକଟକ, ଫେବୃଆରୀ ୨୭ (ଲୋକାଲ ୱାୟାର): କୃଷକ ସହାୟତା ରାଶି ପ୍ରଦାନ ଲାଗି ରାଜ୍ୟ ସରକାର କେନ୍ଦ୍ରକୁ ସମସ୍ତ କ୍ଷୁଦ୍ର ଚାଷୀଙ୍କ ତାଲିକା ପ୍ରଦାନ କରିନଥିବା ନେଇ ମଙ୍ଗଳବାର କଟକରେ ଅସନ୍ତୋଷ ପ୍ରକାଶ କରିଛନ୍ତି କେନ୍ଦ୍ର କୃଷି ଓ କୃଷକ କଲ୍ୟାଣ ମନ୍ତ୍ରୀ ରାଧାମୋହନ ସିଂହ ।\nକଟକସ୍ଥିତ ଜାତୀୟ ଧାନ ଗବେଷଣା ପ୍ରତିଷ୍ଠାନ(ଏନଆରଆରଆଇ)ରେ ଅନୁଷ୍ଠିତ କୃଷକ ମେଳାକୁ ଉଦଘାଟନ କରିବା ଅବସରରେ ସିଂହ ଏ ନେଇ ରାଜ୍ୟ ସରକାରଙ୍କ ଉପରେ ଦୋଷ ଲଦିଛନ୍ତି ।\nସିଂହ କହିଛନ୍ତି ଯେ ଅନ୍ୟାନ୍ୟ ରାଜ୍ୟ ନିଜସ୍ବ ସହାୟତା ପ୍ରଦାନ ଯୋଜନା କରିଥିଲେ ମଧ୍ୟ ପିଏମ କିଷାନ ଯୋଜନାରେ କେନ୍ଦ୍ରକୁ କୃଷକମାନଙ୍କ ତାଲିକା ପଠାଇଛନ୍ତି । ହେଲେ ଓଡିଶା ଅଦ୍ୟାବଧ ଚାଷୀଙ୍କ ତାଲିକା ପଠାଇନାହିଁ । ଏ ଯାବତ ରାଜ୍ୟ ସରକାର ମାତ୍ର ୮ଲକ୍ଷ ୬୩ହଜାର ଚାଷୀଙ୍କ ତାଲିକା ପଠାଇଥିବା ବେଳେ ଏଥିରେ ତୃଟି ପୂର୍ଣ୍ଣ ଭାବେ ପ୍ରାୟ ୭୬ ହଜାର ଚାଷୀଙ୍କ ଦାମ ପଞ୍ଜିକୃତ ହୋଇଥିବା ସେ ଅଭିଯୋଗ କରିଛନ୍ତି ।\nରାଜ୍ୟରେ ପ୍ରାୟ ୩୨ ଲକ୍ଷ କ୍ଷୁଦ୍ର ଚାଷୀ ରହିଥିବା ରାଜ୍ୟ ସରକାର ଦାବି କରୁଛନ୍ତି । ଏଣୁ ସମସ୍ତ ଚାଷୀଙ୍କ ତାଲିକା ଆସନ୍ତା ମାର୍ଚ୍ଚ ୩୧ ତାରିଖ ମଧ୍ୟରେ କେନ୍ଦ୍ର ସରକାରଙ୍କୁ ନ ଦେଲେ ଚାଷୀମାନେ ସହାୟତାରୁ ବଂଚିତ ହେବେ ସେ ଚେତାବନୀ ଦେଇଛନ୍ତି । ଏହି ସମୟ ମଧ୍ୟରେ ଚାଷୀଙ୍କ ଜମାଖାତାକୁ ପ୍ରଥମ ପର୍ଯ୍ୟାୟ ଟଙ୍କା ପଠାଯିବ ।\nସେହିପରି କେନ୍ଦ୍ର ସରକାର କୃଷି ଓ କୃଷକଙ୍କ ଲାଗି ଦେଉଥିବା ଅର୍ଥ ଖର୍ଚ୍ଚ ହୋଇପାରୁନାହିଁ ।\nଏହି ସମାରୋହରେ ଅନ୍ୟତମ ଅତିଥି ଭାବେ କେନ୍ଦ୍ର ପେଟ୍ରୋଲିୟମ ଓ ପ୍ରାକୃତିକ ଗ୍ୟାସ ବିଭାଗ ମନ୍ତ୍ରୀ ଧର୍ମେନ୍ଦ୍ର ପ୍ରଧାନ ଯୋଗ ଦେଇ ବିନା ବଜେଟରେ ରାଜ୍ୟ ସରକାର କାଳିଆ ଯୋଜନା ନାମରେ ଚାଷୀଙ୍କୁ ଭୁଆଁ ବୁଲାଉଥିବା ଅଭିଯୋଗ କରିଥିଲେ ।\nଏହି ଅବସରରେ କେନ୍ଦ୍ର କୃଷି ମନ୍ତ୍ରୀ କେନ୍ଦ୍ରୀୟ ଧାନ ଗବେଷଣା କେନ୍ଦ୍ର ଠାରେ ଏକ ଅତ୍ୟାଧୁନିକ ଜିନୋମିକ୍ସ ଗବେଷଣା କେନ୍ଦ୍ର ଉଦଘାଟନ କରିଥିଲେ ।\nସେହିପରି କଟକ ରେଳ ଷ୍ଟେସନର ସୌନ୍ଦର୍ଯ୍ୟକରଣ, କଟକ ଅରୁଣୋଦୟନଗରସ୍ଥିତ ତ ଇଣ୍ଡିଆ ପୋଷ୍ଟ ପେମେଣ୍ଟ ବ୍ୟାଙ୍କ, ନରାଜଠାରେ ଦୁଇଟି ଏକ୍ସପ୍ରେସ ଟ୍ରେନ ରହଣି ଓ ଦିବ୍ୟାଙ୍ଗଙ୍କୁ ଉପକରଣ ବଣ୍ଟନର ଶୁଭାରମ୍ଭ କରିଥିଲେ ।\nଏହି ସମାରୋହରେ (ଆଇସିଏଆର)ଭାରତୀୟ କୃଷି ଅନୁସନ୍ଧାନ ପରିଷଦର ମହାନିର୍ଦ୍ଦେଶକ ତଥା କୃଷି,ଶିକ୍ଷା ଅନୁସନ୍ଧାନ ମନ୍ତ୍ରଣାଳୟର ସଚିବ ଡ. ତ୍ରିଲୋଚନ ମହାପାତ୍ର, ଚିଫ ପୋଷ୍ଟ ମାଷ୍ଟର ଜେନେରାଲ ସନ୍ତୋଷ କୁମାର କାମିଲା, ଖୋର୍ଦ୍ଧାରୋଡ ରେଳବାଇର ଡିଆରଏମ ବ୍ରଜମୋଜନ ଅଗ୍ରୱାଲ, ଭି.ସି.ଭଣ୍ଡାରି ପ୍ରମୁଖ ଯୋଗ ଦେଇଥିଲେ ।\nଶେଷରେ ଜାତୀୟ ଧାନ ଗବେଷଣା ପ୍ରତିଷ୍ଠାନର ନିର୍ଦ୍ଦେଶକ ଡ. ହିମାଂଶୁ ପାଠକ ଧନ୍ୟବାଦ ଅର୍ପଣ କରିଥିଲେ । ଉର୍ମିଳା ବେହୁରା, ମୀନା ମହାନ୍ତ, ପ୍ରଣବ ରାଉତ ପ୍ରମୁଖ ଅଗ୍ରଣୀ ଚାଷୀଙ୍କୁ ସମ୍ବର୍ଦ୍ଧିତ କରାଯାଇଥିଲା ।
